Santa Krus Santa Cruz 2010 Cruċeñi Santa Krus el ze on departemento de ła Bołivia oriental de sirka 2.700.000 abitanti, ke el ga kofà kaołogo Santa Krus de ła Sièra. El teritorio el se estende intra łi pie de ła Kordiłiera Oriental a ovest e ła zona de łi Łanos, a el konfin ko Brazil e Paraguai. A nordest se kata el altopian de Huancaka. Sta provinsa ła se kata sora el despartiakue intra el basin del Rio de łe Amasoni a nord e keło del Rio de ła Plata a sud. Intra łi fiumi ke łi se buta a nord łi pi' inportanti łi ze el Itonomas, el Rio Grande e el Rio Guaporé, ke el fa da konfin internasional ko el Brazil; intra kełi ke łi se buta a sud ge ze el Paraguai e el so afluente Rio Negro. Intra łi łagi, łi pi' grandi łi ze ła Łaguna Uberaba e ła Łaguna Mandioré. El klima el ze de tipo tropegal monsonego. Ła popołasion ła vive par el 76% in sità, diritura par el 58% int'el kaołogo. Se koltiva kana da sukaro, koton, soja, rizo, jirasoli, kafè e kakao. Se pratega ła silvikoltura. Inte łi grandi fiumi se peska e ła ze drio desviłuparse ła pesikoltura. Se estrae da łi zasimenti petrołio, gas natural, fero, manganeze e oro. Ge ze industrie agroałimentari, konserie e rafinerie de petrołio.